自性真佛解脫頌
作者：慧能
朝代：唐

paragraphs: 真如淨性是真佛，邪見三毒是真魔。
邪見之人魔在舍，正見知人魔則過。
性中邪見三毒生，即是魔王來住舍。
正見忽除三毒心，魔變成佛真無假。
化身報身及法身，三身元本是一身。
若向身中覓自見，即是成佛菩提因。
本從化身生淨性，淨性常在化身中。
性使化身行正道，當來圓滿真無窮。
婬性本是清淨因，除婬即無淨性身。
性中但自離五欲，見性剎那即是真。
今生若悟頓教門，悟即眼前見世尊。
若欲修行云覓佛，不知何處欲求真。
若能心中自見真，有真即是成佛因。
自不求真外覓佛，去覓總是大癡人。
頓教法者是西流，救度世人須自修。
今報世間學道者，不於此見大悠悠。
（同前）。